AAP बोली- EVM की जगह लाएं बैलट पेपर, नहीं तो सभी विपक्षी दलों से कहेंगे चुनाव का करें बायकॉट  
लोकसभा चुनाव में बैलट पेपर के इस्तेमाल की मांग
'ईवीएम की निष्पक्षता धूमिल हुई'
ईवीएम हैकिंग पर बढ़ा विवाद
आप के राष्ट्रीय प्रवक्ता ने कहा कि इन हालिया खुलासों से स्पष्ट रूप से ईवीएम की निष्पक्षता धूमिल हुई है और इसलिए इसकी जगह बैलट पेपर का इस्तेमाल किया जाना चाहिए. उन्होंने कहा, 'इससे पता चलता है कि ईवीएम का लाभ सत्तारूढ़ भारतीय जनता पार्टी (भाजपा) को मिल रहा है और यह विपक्ष को खेल के मैदान से दूर ले जा रही है.' पार्टी की प्रदेश इकाई के मुख्य प्रवक्ता वैभव माहेश्वरी ने दावा करते हुए कहा कि चुनाव आयोग यह मानने के लिए तैयार नहीं है कि ईवीएम से छेड़छाड़ हो सकती है. 
पार्टी ने ईवीएम की विश्वसनीयता पर संदेह जताते हुए सभी राजनीतिक दलों से मांग की है कि वे भारत के चुनाव आयोग को यह लिखित में दें कि अगर ईवीएम का इस्तेमाल चुनावों के लिए किया गया तो वे आगामी लोकसभा चुनावों का बहिष्कार करेंगे. उन्होंने कहा, 'ईवीएम पर प्रतिबंध लगाने और लोकसभा और भविष्य के सभी चुनाव बैलट पेपर पद्धति के माध्यम से कराने के अलावा कोई अन्य विकल्प नहीं है.'
बता दें, हालही सैयद शुजा नाम के एक हैकर ने लंदन में प्रेस कॉन्फ्रेंस करके ईवीएम हैक करने का दावा किया है. इसके साथ ही उसने दावा किया था कि साल 2014 के लोकसभा चुनाव में ईवीएम के साथ छेड़छाड़ की गई थी. इसके बाद भाजपा ने मंगलवार को इस प्रेस कॉन्फ्रेंस को कांग्रेस प्रायोजित बताया. केंद्रीय मंत्री रविशंकर प्रसाद ने प्रेस कॉन्फ्रेंस कांग्रेस पर निशाना साधा और पूछा कि, 'कपिल सिब्बल उस प्रेस कॉन्फ्रेंस में किस हैसियत से थे और क्या कर रहे थे?' हालांकि, कांग्रेस ने भी भाजपा के हमले का जवाब दिया. बुधवार को चुनाव आयोग की शिकायत पर दिल्ली पुलिस ने सैयद शुजा के खिलाफ एफआईआर दर्ज की है.